b'\n_START_ARTICLE_\nBarva \xc4\x8drte (mineralogija)\n_START_PARAGRAPH_\nBarva \xc4\x8drte, \xc4\x8drta, v\xc4\x8dasih tudi barva prahu minerala je barva prahu, ki nastane, \xc4\x8de se z mineralom podrge po neglazirani kerami\xc4\x8dni plo\xc5\xa1\xc4\x8dici. Za razliko od navidezne barve minerala, ki je pri istem mineralu lahko zelo razli\xc4\x8dna, je barva finega prahu praviloma vedno enaka in je zato pomembno diagnosti\xc4\x8dno orodje za identificiranje mineralov. Hematit na primer je lahko siv, \xc4\x8drn ali rde\xc4\x8dkast, \xc4\x8drta pa je vedno rde\xc4\x8derjava. \xc4\x8ce mineral za seboj ne pusti navidezno nobene sledi, se za njegovo \xc4\x8drto re\xc4\x8de, da je bela ali brezbarvna. \xc4\x8crta je \xc5\xa1e posebno pomembna pri diagnosticiranju motnih in obarvanih mineralov. Manj uporabna je za silikatne minerale, ki imajo ve\xc4\x8dinoma bele \xc4\x8drte in so pretrdi, da bi se z lahkoto upra\xc5\xa1ili._NEWLINE_Navidezna barva minerala je lahko zelo razli\xc4\x8dna zaradi sledov ne\xc4\x8disto\xc4\x8d ali motenj v makroskopski kristalni strukturi. \xc5\xbde majhne koli\xc4\x8dine ne\xc4\x8disto\xc4\x8d, ki mo\xc4\x8dno absorbirajo dolo\xc4\x8dene valovne dol\xc5\xbeine svetlobe, lahko radikalno spremenijo valovno dol\xc5\xbeino svetlobe, ki se odbija od povr\xc5\xa1ine minerala, zato se lahko spremeni tudi njegova barva. \xc4\x8ce se mineral podrgne ob trdo podlago, se zdrobi v naklju\xc4\x8dno orientirane mikroskopske kristale, zato majhne koli\xc4\x8dine ne\xc4\x8disto\xc4\x8d nimajo posebnega vpliva na absorpcijo svetlobe._NEWLINE_Plo\xc5\xa1\xc4\x8dica, po kateri se podrgne z mineralom, je praviloma iz neglaziranega porcelana. \xc4\x8ce tak\xc5\xa1ne plo\xc5\xa1\xc4\x8dice ni pri roki, se namesto nje lahko uporabi neglazirano dno porcelanske vaze ali hrbtna stran okrasne kerami\xc4\x8dne plo\xc5\xa1\xc4\x8dice. V\xc4\x8dasih se lahko \xc4\x8drto la\xc5\xbee ali bolj natan\xc4\x8dno opi\xc5\xa1e s primerjavo \xc4\x8drte na drugi plo\xc5\xa1\xc4\x8dici._NEWLINE_Ker je sled na plo\xc5\xa1\xc4\x8dici v prah zdrobljen mineral, lahko \xc4\x8drto naredijo samo minerali, ki so mehkej\xc5\xa1i od plo\xc5\xa1\xc4\x8dice. V praksi to pomeni, da trdota minerala ne sme biti ve\xc4\x8dja od pribli\xc5\xbeno 7 po Mohsovi lestvici. Za tr\xc5\xa1e minerale se barvo prahu lahko ugotovi z drobljenjem majhnega vzorca na primer s kladivom, nastali prah pa se zatem razma\xc5\xbee po kerami\xc4\x8dni plo\xc5\xa1\xc4\x8dici. Ve\xc4\x8dina tr\xc5\xa1ih mineralov ima belo \xc4\x8drto, ki ni kdovekako uporabna._NEWLINE_Nekateri minerali imajo barvo \xc4\x8drte podobno njihovi naravni barvi. Tak\xc5\xa1na sta na ptimer cinabarit in azurit. Nekateri minerali imajo zelo razli\xc4\x8dne barve, na primer fluorit, ki ima vedno belo \xc4\x8drto, \xc4\x8deprav je lahko \xc5\xa1krlaten, moder, rumen ali zelen. Hematit, ki je na videz \xc4\x8drn, ima vedno rde\xc4\x8do \xc4\x8drto, galenit, ki mu je zelo podoben, pa vedno sivo \xc4\x8drto.'